Hraško, Igor, poslanec NR SR (2015-03-19):
Ďakujem pekne, pani podpredsedníčka. Mám dve interpelácie, z ktorých jedna je na ministra školstva, ktorý tu ešte pred chvíľkou sedel, teraz tu nie je, a druhá je na predsedu vlády Roberta Fica. Nedávno vláda strany SMER prijala opatrenia, na základe ktorých sa zaviedli vlaky zadarmo pre študentov a dôchodcov. Z vašej strany to bol naozaj ľúbivý ústretový krok pre určitú vybranú skupinu občanov Slovenskej republiky, ktorý ale znevýhodnil podstatnú časť občanov, na ktorých sa tento krok vlády nevzťahuje. Určite nemusím obsahovo opakovať fakt, že vlaky sú zadarmo len pre cestujúcich, ale pre štát nie. Tieto cesty totiž treba, samozrejme, prepravcom na železnici preplatiť, čo ide z daní daňových poplatníkov, teda tých, čo do systému svojimi daňami prispievajú, a pritom nemajú žiadne výhody v oblasti cestovania. Pozor, tí, ktorí cestujú vlakom do zamestnania, tak majú už tiež 50-percentnú zľavu. Ale, žiaľ, tí, ktorí vlak k dispozícii nemajú a necestujú vlakom do zamestnania, tak majú jednoducho smolu. Čo je však horšie, je, že z našich daní alebo z našich verejných zdrojov Slovenskej republiky idú cesty zadarmo aj pre občanov Európskej únie, ktorí podľa tohto majú nárok na cestovanie zadarmo. Takí dôchodcovia z vyspelejších krajín Európskej únie určite nie sú odkázaní na nejaké cestovanie vlakmi zadarmo po Slovensku, avšak tieto cesty im platia daňoví poplatníci Slovenska. Na základe týchto skutočností, keďže vieme, že takíto občania už sú zaregistrovaní, na základe tohto uvedeného sa obraciam formou tejto interpelácie a dovoľujem si vás požiadať o zodpovedanie nasledujúcej otázky: Koľko občanov Európskej únie sa už u nás zaregistrovalo na vlaky zadarmo a z ktorých krajín títo občania pochádzajú? A druhá interpelácia je na ministra školstva. Pán minister, dlho sa už hovorí o efektívnom vynakladaní finančných prostriedkov v rámci nášho vzdelávacieho systému, s čím sa dá, samozrejme, súhlasiť. Kvôli tomu boli urobené v minulosti určité zmeny vo financovaní ešte za bývalého ministra. Zaujímalo by ma preto a zároveň by som vás teda požiadal o odpovede na nasledujúce otázky: Aký počet detí v centrách voľného času a školského strediska záujmovej činnosti bol v čase maximálneho času naplnenia, teda ešte pred úpravou financovania, a koľko financií sa na účel financovania v týchto útvaroch vynakladalo z podielových daní, teda zo štátneho rozpočtu? Ide asi o rok 2009, keď pán minister bývalý Čaplovič hovoril, že vtedy bol ten nárast najväčší (teda školský rok 2009/2010). Ďalšia otázka, ktorá ma v tejto súvislosti zaujíma, je: V tom čase koľko bolo zamestnaných ľudí na trvalý pracovný pomer a koľko ich bolo na dohodu o vykonaní práce? Ďalšia otázka, ktorá s týmto súvisí, je: Koľko tvorili odvody za týchto zamestnancov do Sociálnej poisťovne a koľko z ich príjmu sa zaplatili dane? Na základe zmien bude teda zaujímavé porovnanie so súčasnosťou, preto ďalšie dve otázky sa týkajú súčasnosti a znejú: Koľko štát v súčasnosti vynakladá financií na všetky deti vo veku od 5 do 15 rokov, pretože takto sú financované aktivity, čo znamená, že nejdú na deti všeobecne alebo teda tie, ktoré sú v centrách voľného času, ale na všetky deti, a koľko z nich je zapísaných v centrách voľného času? Ďalšia otázka je: V súčasnosti koľko je zamestnaných ľudí na trvalý pracovný pomer a koľko ich je na dohodu o vykonaní práce v centrách voľného času a o koľko sa znížili odvody do Sociálnej poisťovne a výber daní za týchto zamestnancov? Ďakujem pekne.